《药翁吟》
宋代·彭龟年

有翁忧思深，挟药救一世。
大声疾其呼，负箧即都市。
凝视彻河汉，觇色见肠胃。
巍峨一男子，面泽胜粉腻。
翁前亟与语，腠理中邪沴。
再三犹不闻，掉臂若欲避。
涂人竞揶揄，毋乃太逐利。
那知此翁心，肝脑作布施。
厌见大官医，十谒九不值。
高车索礼貌，疑疾致金币。
侵寻疾已深，针达不可暨。
却推主人痴，疾欲胜砭剂。
天寒日以深，衰态日以至。
稍觉念翁来，西风政憔悴。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。